P R E D K L A D A C I A   S P R Á V A



Návrh opatrenia Úradu pre reguláciu elektronických komunikácií a poštových služieb z ...... 2026 č. .... /2026, ktorým sa mení opatrenie Úradu pre reguláciu elektronických komunikácií a poštových služieb z 19. septembra 2016 č. 1/2016, ktorým sa ustanovuje rozsah regulácie cien a určujú sa maximálne ceny univerzálnej služby a poštového platobného styku pre vnútroštátny poštový styk v znení neskorších predpisov (ďalej len „návrh opatrenia“) sa predkladá v súlade s § 24 zákona  č. 324/2011 Z. z. o poštových službách a o zmene a doplnení niektorých zákonov v znení neskorších predpisov a podľa § 11 ods. 1 zákona Národnej rady Slovenskej republiky č. 18/1996 Z. z. o cenách v znení neskorších predpisov, ktorým sa Úrad pre reguláciu elektronických komunikácií a poštových služieb (ďalej len „úrad“) splnomocňuje ako orgán štátnej správy v oblasti poštových služieb k vydaniu tohto opatrenia. Účinnosť opatrenia sa navrhuje od 1. januára 2027.
Návrh opatrenia ustanovuje rozsah regulácie cien a určenie maximálnych cien
za poskytovanie univerzálnej služby a vykonávanie poštového platobného styku 
vo vnútroštátnom poštovom styku v nadväznosti na návrh predložený Slovenskou poštou, a. s., poskytovateľom univerzálnej služby na základe udelenej Poštovej licencie č. 7338/ORPS/2022-25092 zo dňa 08.09.2022.
Úprava taríf regulovaných služieb vo vnútroštátnom styku reaguje na výrazný medziročný pokles objemu listových zásielok a poštových poukazov a zároveň na rast prevádzkových nákladov, najmä nárast mzdových nákladov, ktorý vyplýva z rastu minimálnej mzdy, spotrebovaných služieb v súvislosti s obnovou vozového parku a údržbou softvéru a sietí, vplyv inflácie, postupnú realizáciu transformačných opatrení a stabilizáciu hospodárenia spoločnosti. V súlade s vyššie uvedenými vplyvmi predpokladá Slovenská pošta, a. s., v roku 2027 oproti predchádzajúcemu roku celkový nárast nákladov regulovaných služieb  o + 8 335 tis. €, čo je 3,63 %. Úprava taríf zohľadňuje vyššie jednotkové náklady v dôsledku pretrvávajúceho poklesu využívania poštových služieb a zároveň zohľadňuje aj pokles celkových výnosov z univerzálnych služieb. 
V súvislosti s úpravou taríf univerzálnych služieb vo vnútroštátnom styku a poštového platobného styku sa zreálnia tarify regulovaných služieb voči predpokladaným nákladom spojeným s ich poskytovaním, pri zohľadnení poklesu podaných zásielok a služieb, s cieľom postupne stabilizovať hospodárenie Slovenskej pošty, a. s.
Zároveň sa úpravou taríf zvyšuje motivácia cenovo orientovaných zákazníkov k preferovaniu služieb podávaných prostredníctvom elektronického podacieho hárka (ePH), s cenovým rozdielom 1,00 € oproti zásielkam podávaných bez ePH. 
V predkladanom návrhu opatrenia sa nemení doterajší spôsob regulácie cien v oblasti poskytovania univerzálnej služby a vykonávania poštového platobného styku,
a to úradným určením maximálnych cien.
Návrh opatrenia je v súlade s Európskou chartou miestnej samosprávy.

